b'\n_START_ARTICLE_\nMatti Vanhanen (jalkapalloilija)\n_START_PARAGRAPH_\nMatti \xe2\x80\x9dLane\xe2\x80\x9d Vanhanen (s. 8. maaliskuuta 1944) on suomalainen entinen jalkapalloilija ja j\xc3\xa4\xc3\xa4palloilija._NEWLINE_Jalkapallossa hy\xc3\xb6kk\xc3\xa4\xc3\xa4j\xc3\xa4n\xc3\xa4 pelannut Vanhanen edusti koko uransa ajan Mikkelin Palloilijoita vuosina 1960\xe2\x80\x931979. H\xc3\xa4n voitti MP:ssa Suomen Cupin 1970 ja 1971 sek\xc3\xa4 SM-hopeaa 1970 ja 1972. Vanhanen pelasi seurassa kaikkiaan 235 p\xc3\xa4\xc3\xa4sarjatason ottelua, joissa h\xc3\xa4n teki 89 maalia. Lis\xc3\xa4ksi Vanhasen tilill\xc3\xa4 on 107 maalia 1. divisioonassa. H\xc3\xa4n on edelleen p\xc3\xa4\xc3\xa4sarjan maalintekij\xc3\xa4tilastossa sijalla 29. Vanhanen pelasi my\xc3\xb6s maajoukkueessa yhden A-maaottelun 1970._NEWLINE_J\xc3\xa4\xc3\xa4pallossa Vanhanen edusti Mikkelin Palloilijoita ja Mikkelin Kamppareita. H\xc3\xa4n voitti MP:ssa Suomen mestaruuden 1968. Vanhanen teki urallaan 215 maalia ja pelasi my\xc3\xb6s maajoukkueessa yhden B-maaottelun._NEWLINE_Pelaajauran j\xc3\xa4lkeen Matti Vanhanen toimi Mikkelin Palloilijoissa erilaisissa johtoteht\xc3\xa4viss\xc3\xa4. H\xc3\xa4n oli muun muassa seuran puheenjohtaja vuosina 1993\xe2\x80\x932003. Vanhanen palkittiin seuran kunniapuheenjohtajuudella 2009.'